**Josephine Garis Cochrane**, nada o 8 de marzo de 1839 no condado de Ashtabula (Ohio) e finada o 14 de agosto de 1913 en Chicago, foi a inventora da primeira lavalouza automática con éxito comercial, que construíu xunto co mecánico George Butters.

Traxectoria
-----------

### Primeiros anos

Era filla de John Garis, un enxeñeiro civil, e Irene Fitch Garis. Tiña unha irmá, Irene Garis Ransom. O seu avó materno John Fitch tamén foi inventor e tiña a patente do barco de vapor. Cochrane medrou en Valparaiso, Indiana, onde asistiu a unha escola privada até que esta foi calcinada polo lume.

### Matrimonio e fillos

Despois de mudarse coa súa irmá á vila de Shelbyville en Illinois, casou con William Cochran o 13 de outubro de 1858, quen retornara tras probar sorte sen éxito na Febre do ouro de California. Tiveron dous fillos, Hallie e Katharine Cochran. Co tempo el fíxose un próspero home de negocios e político do Partido Demócrata dos Estados Unidos.

En 1870 trasladáronse a unha mansión e comezaron a organizar ceas e festas nas que dicían empregar un servizo de pratos chineses datados do 1600. Despois dun evento no que os criados trataron sen coidado os pratos facéndolles unha fenda, Cochrane comezou a buscar unha alternativa máis segura para lavalos. Ela quixo sempre aliviarlles ás amas de casa a tarefa de lavar a louza despois das comidas.

O seu home morreu en 1883 cando tiña 45 anos, deixándoa con numerosas débedas. Isto motivouna para desenvolver a lavalouza. Conservou o apelido de William, pero engadiu un "e" ao final trala súa morte.

As súas amigas estaban tan impresionadas coa súa invención que fixo lavalouza tamén para elas baixo o nome de "Cochrane Dishwashers". Máis tarde fundou a empresa de manufactura Garis-Cochran.

### Morte e recoñecemento

Josephine morreu dun ictus en Chicago o 14 de agosto de 1913, e foi soterrada no cemiterio Glenwood en Shelbyville, Illinois. En 2006 foi incluída no National Inventors Hall of Fame.

Notas
-----

1. ↑  Cole, David John, Browning, Eve e Schroeder, Fred E. H. (2003). Greenwood Publishing Group, ed. *Encyclopedia of Modern Everyday Inventions*. p. 100. ISBN 978-0-313-31345-5.
2. ↑  Soylent Communications, ed. (2014). "NNBD tracking the entire world". Consultado o 10 de xaneiro de 2015.
3. ↑  Forgotten Newsmakers: JOSEPHINE COCHRANE (1839-1913) Invented the Dishwasher
4. ↑  "Engines of our Enginuity". 1999. Consultado o 10 de xaneiro de 2017.
5. ↑  "NNBD tracking the entire world". Consultado o 10 de xaneiro de 2017.
6. ↑  Sobey, Ed (1 de abril de 2010). Chicago Review Press, ed. *The Way Kitchens Work: The Science Behind the Microwave, Teflon Pan, Garbage Disposal, and More*. pp. 41–. ISBN 978-1-61374-307-2.
7. ↑  Eldis Group Partnership, ed. (2015). "Inventing the Dishwasher". Consultado o 10 de xaneira de 2017.
8. ↑  Cook's Info, ed. (1998). "Cook's Info". Consultado o 10 de xaneiro de 2017.
9. ↑  Invent.org (ed.). "Spotlight | National Inventors Hall of Fame". Arquivado dende o orixinal o 14 de agosto de 2016. Consultado o 10 de xaneiro de 2017.

Véxase tamén
------------

### Bibliografía

* Uve, Sandra (2018). *Supermujeres, superinventoras: Ideas brillantes que transformaron nuestra vida*. Madrid: Planeta S.A. ISBN 978-84-16890-97-2.

|  |  |
| --- | --- |
| Control de autoridades | 
* Wd: Q21901
* WorldCat
* VIAF: 52548959
* FemBio: 31205
* GND: 121579980
* LCCN: no2023036623
* NNDB: 000165668
* WikiTree: Garis-1

 |